钦定古今图书集成/明伦汇编/氏族典/第193卷 > 姚镆
## 钦定古今图书集成/明伦汇编/氏族典/第193卷 > 姚镆

按《明外史姚镆传》：“镆字英之，慈谿人。弘治六年进士。
除礼部主事，进员外郎，擢广西提学佥事，迁福建副
使，改督学政。正德九年擢贵州按察使。十五年拜右
副都御史，巡抚延绥。嘉靖元年召为工部右侍郎，出
督漕运，改兵部右侍郎。五年迁右都御史，提督两广
军务，兼巡抚田州。土官岑猛谋不轨，镆令都指挥沈”
希仪与李璋统兵分讨，大破猛。璋诱而鸩杀之，斩首
以献。诏进镆左都御史，加太子太保。镆请改设流官，
陈《善后》七事。制可。乃命参议汪必东、佥事申惠与参
将张经镇其地。必东、惠甫至，猛党卢苏、王受等诈言
猛不死，民信之。苏等薄城，经突围走，城遂陷。王受亦
攻入思恩府。巡按御史石金劾镆。帝以镆有功，许便宜抚剿。会廷议起王守仁督两广军，令镆与同事。镆
引疾乞罢，许驰驿归。初，广东提学道魏校毁诸寺观
田数千亩，尽入霍韬、方献夫诸家。镆至广，追还之官。
韬、献夫恨甚，与张璁、桂萼合排镆。镆既得请，方候代，
千夫长韦贯、徐伍攻复思恩。镆上其状，奏辩石金前
疏，金亦再疏诋镆。帝先入璁等言，落镆职闲住。后苏、
受既抚复叛，帝渐思镆。十三年，三边阙总制，大学士
费宏荐镆。遂命以兵部尚书总制三边军务。未赴，宏
卒。镆辞。帝不悦，仍落职闲住。家居数年卒。